《咏西施》
宋代·华镇

浣纱溪上浣纱女，野服山花照寒水。含嚬惨淡不胜愁，犹使东邻骇西里。

山鸟渊鱼无定识，俯见潜逃仰惊起。矜花眷月春复秋，长恐朱颜成暮齿。

君王抡选入吴宫，吴宫寂寞无桃李。芙容一笑君意倾，宰嚭言行子胥死。

姑苏台榭游麋鹿，阖闾城阙生荆杞。蛾眉倩盼应自成，筑宫教习胡能美。

当时掩抑无人顾，今日为君除国耻。君莫怪騄骥盐车弭耳时，谁人不作驽骀比。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。